## Rješenje kojim se trgovačkom društvu Fima Validus d.d., Varaždin, odobrava objavljivanje ponude za preuzimanje javnog dioničkog društva Varteks d.d., Varaždin

### NN 22/2007 (26.2.2007.), Rješenje kojim se trgovačkom društvu Fima Validus d.d., Varaždin, odobrava objavljivanje ponude za preuzimanje javnog dioničkog društva Varteks d.d., Varaždin

# HRVATSKA AGENCIJA ZA NADZOR FINANCIJSKIH USLUGA

**839**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva trgovačkog društva Fima Validus d.d.,
Varaždin, Anina ulica 2, zastupanog po opunomoćenicima, odvjet­nicima
Odvjetničkog društva Korušić, Hrg & Uskoković iz Varaždina, Anina 2/II, za
odobrenje objavljivanja ponude za preuzimanje javnog dioničkog društva Varteks
d.d., Varaždin, Zagrebačka 94, na sjednici održanoj 15. veljače 2007. godine,
donijela je

## RJEŠENJE

1. Trgovačkom društvu Fima Validus d.d., Varaždin, Anina ulica 2, odobrava se
objavljivanje ponude za preuzimanje javnog dioničkog društva Varteks d.d.,
Varaždin, Zagrebačka 94.
2. Ovo rješenje objavit će se u »Narodnim novinama«.

```
Obrazloženje
```

I) Trgovačko društvo Fima Validus d.d., Varaždin, Anina ulica 2 (dalje u tekstu:
Ponuditelj), zastupano po opunomoćenicima, odvjet­nicima Odvjetničkog društva
Korušić, Hrg & Uskoković iz Varaždina, Anina 2/II, podnijelo je Hrvatskoj
agenciji za nadzor finan­cijskih usluga (dalje u tekstu: Agencija), 28. rujna
2006. godine, temeljem odredbe članka 13. stavak 1. Zakona o preuzimanju
dioničkih društava (dalje u tekstu: Zakon), Zahtjev za odobrenje objavljivanja
ponude za preuzimanje trgovačkog društva Varteks d.d., Varaždin, Zagrebačka 94
(dalje u tekstu: Izdavatelj) i dokumentaciju u privitku.
Nakon izvršenog uvida u dokumentaciju priloženu uz Zahtjev za odobrenje
objavljivanja ponude za preuzimanje, utvrđeno je da je dokumentacija nepotpuna,
u smislu odredbe članka 12. stavak 2. Zakona, pa je Agencija pismenima od 12.
listopada, 9. i 27. studenog i 22. prosinca 2006. godine, 23. siječnja 2007.
godine, te usmeno 8. veljače 2007. godine, od Ponuditelja tražila njezinu
dopunu.
Ponuditelj je dokumentaciju uz Zahtjev za odobrenje objavljivanja ponude za
preuzimanje, dopunjavao i ispravljao podnescima od 31. listopada, 2. i 21.
studenog i 8. prosinca 2006. godine, te 9. i 11. siječnja, 7. i 12. veljače
2007. godine.
II) Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02 i
138/06) i članka 14. Pravilnika o sadržaju i obliku financijskih i poslovnih
izvješća javnih dioničkih društava (»Narodne novine« broj 118/03).
III) Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za trgovačko društvo Zif pleter d.d., Varaždin, 23.
prosinca 2002. godine, stjecanjem ukupno 156.381 dionice Izdavatelja, koje
dionice su stečene nizom transakcijama na Zagrebačkoj burzi i Varaždinskoj
burzi, nakon kojeg stjecanja je trgovačko društvo Zif pleter d.d., Varaždin,
raspolagalo s ukupno 367.088 dionica Izdavatelja, odnosno 23,75% učešća u
temeljnom kapitalu, a što je davalo 25,27% od ukupnog broja glasova koji daju
dionice Izdavatelja s pravom glasa.
Nakon nastanka obveze na objavljivanje ponude za preuzimanje, trgovačko društvo
Zif pleter d.d., Varaždin pripojeno je Ponuditelju. Ponuditelj je u postupku
pripajanja trgovačkog društva Zif pleter d.d., Varaždin, stekao ukupno 367.088
dionica Izdavatelja. Nakon navedenog stjecanja, Ponuditelj je nastavio stjecati
dionice Izdavatelja na Varaždinskoj burzi. Nakon svih stjecanja i otpuštanja
dionica Izdavatelja, Ponuditelj raspolaže s ukupno 335.726 dionica, odnosno
21,72% učešća u temeljnom kapitalu Izdavatelja, što daje 26,96% od ukupnog broja
glasova koje daju dionice Izdavatelja s pravom glasa.
Osobe koje sukladno odredbi članka 8. stavak 3. točka a) i stavak 5. Zakona
djeluju zajednički s Ponuditeljem, a u trenutku objav­ljivanja ponude za
preuzimanja raspolažu dionicama Izdavatelja su Milan Horvat iz Varaždina,
Trenkova 66 te trgovačka društva Fima grupa d.d., Varaždin, Anina 2 i Fima-vrijednosnice
d.o.o., Varaždin, Anina ulica 2.
Milan Horvat iz Varaždina, Trenkova 66, raspolaže s 8.690 dionica Izdavatelja,
odnosno 0,56% učešća u temeljnom kapitalu Izdavatelja, što daje 0,70% od ukupnog
broja glasova koje daju dionice Izdavatelja s pravom glasa; trgovačko društvo
Fima grupa d.d., Varaždin, Anina 2, raspolaže s 2.883 dionica Izdavatelja,
odnosno 0,19% učešća u temeljnom kapitalu Izdavatelja, što daje 0,23% od ukupnog
broja glasova koje daju dionice Izdavatelja s pravom glasa i trgovačko društvo
Fima-Vrijednosnice d.o.o., Varaždin, Anina ulica 2, raspolaže s 2.990 dionica
Izdavatelja, odnosno 0,19% učešća u temeljnom kapitalu Izdavatelja, što daje
0,24% od ukupnog broja glasova koje daju dionice Izdavatelja s pravom glasa.
Ponuditelj i osobe koje djeluju zajednički s Ponuditeljem, zajedno raspolažu s
ukupno 350.289 dionica Izdavatelja, odnosno 22,66% učešća u temeljnom kapitalu
Izdavatelja, što daje 28,13% od ukupnog broja glasova koje daju dionice
Izdavatelja s pravom glasa.
IV) Cijena po kojoj Ponuditelj nudi otkup dionica u ponudi za preuzimanje iznosi
87,01 kuna po dionici. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj su Ponuditelj i osobe s kojima Ponuditelj djeluju zajednički
stjecali dionice Izdavatelja s pravom glasa u razdoblju od jedne godine prije
nastanka obveze objavljivanja ponude za preuzimanje do danas iznosi 87,01 kuna
po dionici. Prema podacima Zagrebačke burze d.d., Zagreb i Varaždinske burze
d.d., Varaždin, dostavljenim na zahtjev Agencije (u predmetu: Klasa:
450-08/06-13/91), na Zagrebačkoj burzi i Varaždinskoj burzi, u zadnja tri
mjeseca prije nastanka obveze objavljivanja ponude za preuzimanje ostvarena je
prosječna cijena niža od ponuđene, te je utvrđeno da je cijena izražena u ponudi
za preuzimanje u iznosu od 87,01 kuna po dionici, utvrđena u skladu s odredbama
članka 15. stavci 3. – 6. Zakona.
V) Ponuditelj i osobe s kojima Ponuditelj djeluju zajednički raspolažu s 350.289
redovnih dionica Izdavatelja, a temeljni kapital Izdavatelja podijeljen je na
1.545.859 redovnih dionica, svaka u nominalnom iznosu od 200,00 kuna. Novčana
sredstva potrebno je osigurati sukladno odredbi članka 9. stavak 1. Zakona, za
plaćanje preostalu 895.031 dionicu Izdavatelja s pravom glasa, u iznosu od
najmanje 77.876.647,31 kuna. Uvidom u Garanciju br. 07318220003, koju je 5.
veljače 2007. godine u korist svih dioničara Izdavatelja izdala Raiffeisenbank
Austria d.d., Podružnica Varaždin, Varaždin, Franjevački trg 5, s rokom važenja
do 5. svibnja 2007. godine, utvrđeno je da je Ponuditelj osigurao sredstva u
iznosu od 78.000.000,00 kuna.
VI) Nadalje, utvrđeno je da su Zahtjevu za odobrenje objavljivanja ponude za
preuzimanje, priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06 i 11/07).
VII) Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII) Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/46
Urbroj: 326-111/07-15
Zagreb, 15. veljače 2007.

Predsjednik Uprave
**Ante Samodol**, v. r.

Rješenje, NN 22/2007-839
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)